江西李君千能能和墨及畫梅艮齋許以三奇而詩非所長也
作者：樓鑰
朝代：宋

paragraphs: 游藝無小大，要皆知本原。
後人率意作，終當媿前賢。
老潘妙對膠，法從玉局傳。
或假季心名，空掃千鐙煙。
補之貌梅花，疎瘦仍清妍。
折枝映月影，真態得之天。
李君信雅尚，二者將求全。
諸公競稱許，試之乃誠然。
江西有詩派，皎皎俱成編。
茲事未易窺，屬君尚加鞭。